‘BWG’ติดลมฟุ้งกำไรโตสูงเตรียมปรับเป้า
เบตเตอร์ เวิลด์ เผยหุ้นวิ่งดี จากกำไรไตรมาสแรกโตดี ขอดูอีก 1 ไตรมาสก่อนปรับเป้า คาดอัตรากำไรขั้นต้นกลับไปดีเท่ากับช่วงสูงสุด
11 ส.ค. 2554

เบตเตอร์ เวิลด์ เผยหุ้นวิ่งดี จากกำไรไตรมาสแรกโตดี ขอดูอีก 1 ไตรมาสก่อนปรับเป้า คาดอัตรากำไรขั้นต้นกลับไปดีเท่ากับช่วงสูงสุด
นายสุวัฒน์ เหลืองวิริยะ ประธานกรรมการบริหารและกรรมการผู้จัดการ บริษัท เบตเตอร์ เวิลด์ กรีน (BWG) เปิดเผยว่า ราคาหุ้น BWG ปรับตัวขึ้นต่อเนื่อง แต่ยังต่ำกว่ามูลค่าทางบัญชี (บุ๊ก) ซึ่งอยู่ที่ 2.2 บาท คาดว่ามาจากศักยภาพธุรกิจบริษัท และผลดำเนินงานไตรมาสแรกออกมาดี มีรายได้ 199 ล้านบาท เติบโต 33% อัตรากำไรขั้นต้น 33% ซึ่งปีนี้น่าจะไปสูงถึง 41% ระดับเดียวกับปี 2551 แม้ว่าต้นทุนเพิ่มขึ้นจากราคาน้ำมัน แต่ได้ปรับราคากับลูกค้า 10-15% ทำให้ส่วนต่างกำไรดีขึ้น 
“คู่แข่งในตลาดลดลง ขณะที่แนวโน้มปริมาณการกำจัดขยะดีขึ้น บริษัทมีส่วนแบ่งอันดับ 1 สัดส่วน 70% กำไรไตรมาสแรกที่ออกมาดี สูงกว่าเป้า และขอรอดูไตรมาส 2 ก่อนปรับเป้ารายได้”
นายสุวัฒน์ กล่าวถึงแผนเพิ่มทุน 1 ต่อ 1 ราคาหุ้นละ 1.10 บาท หากผู้ถือหุ้นใช้สิทธิทั้งจำนวน บริษัทจะได้รับเงินประมาณ 350 ล้านบาท ช่วงเดือน ก.ค.นี้ สัดส่วน 75% ของเงินเพิ่มทุน จะนำไปใช้ในโครง การก่อสร้างหลุมฝังกลบกากอุตสาหกรรม การสร้างระบบควบคุมคุณภาพสิ่งแวดล้อมควบคู่กับหลุมฝังกลบ ขยายระบบการขนส่ง และที่เหลือใช้เป็นเงินทุนหมุนเวียน
สำหรับนายโกมล จึงรุ่งเรืองกิจ ผู้ถือหุ้น BWG อันดับ 2 ไม่ได้มีการติดต่อว่าจะใส่เงินเพิ่มทุนครั้งนี้หรือไม่ ขึ้นอยู่กับการตัดสินใจของผู้ถือหุ้น 
ประธานกรรมการบริหาร กล่าวถึงโครงการสร้างโรงไฟฟ้าพลังงานความร้อนหงสา แขวงไซยะบุรี ประเทศลาว เริ่มก่อสร้างโครงการระยะแรก มูลค่า 10 ล้านบาท จะแล้วเสร็จในสิ้นปีนี้ ระยะที่ 2 เริ่มปีหน้า พร้อมกับศึกษาระบบการจัดการแบบผสมผสานให้มัณฑะเลย์ เนย์ปิดอว์ และย่างกุ้ง ประเทศพม่า
นอกจากนี้ ยังเจรจารับงานก่อสร้าง2-3 รายภายในปีนี้ รูปแบบคล้ายกับโครงการศูนย์กำจัดขยะครบวงจร จ.นครราชสีมา งานก่อสร้างจะมีสัดส่วนไม่เกิน 20% ของรายได้หลัก